Referat af møde i Institutrådet

**Tirsdag den 3. maj 2022 kl. 12.15-14.00**

(mødet blev afholdt i mødelokale V)

**Deltagere**:

Kurt Klaudi Klausen, Martin Klatt, Amelie Theussen, Tina Guldbrandt Jakobsen, Bess Egede Rogers, Lasse Arpe Kristensen, Louise Kjærgaard, Silas Toftemark, Pernille Seier Hansen, Vincent Keating.

**Afbud:**

Melike Wulfgramm, Marianne Ulriksen, Josefine Lørup Brandt.

**Mødeleder**:

Signe Pihl-Thingvad

**Dagsorden**

1. **Meddelelser fra Institutleder**
2. **Revision af SQM**

Der er kommet ny stillingsstruktur på de danske universiteter, og vi skal derfor have revideret vores Scholarly Qualification Matrix på Institut for Statskundskab. I første omgang skal vi have sidestillet forskning og forskningsbaseret undervisning, hvilket er et påkrævet fokuspunkt i den nye stillingsstruktur. Signe, Melike og Johan har udarbejdet et første udkast, som har været i høring hos ledelsesgruppen, inden det er landet i institutrådet. Signe bedte om, at det udleverede udkast ikke må deles før vi har en endelig version, som kan offentliggøres.

Signe gennemgik herefter det foreløbige udkast, hvor flere vigtige ændringer blev fremhævet. For det første er forskningsbaseret undervisning blevet forsøgt ligestillet med forskning. For det andet er ansættelsesprocessen er blevet gjort mere klar, så folk ved, hvilken proces de skal igennem, før de søger en stilling på instituttet. For det tredje er matricen stadig bygget op omkring fire dimensioner, som nu hedder forskning, forskningsbaseret undervisning, societal relevance og community-building. Endelig blev det fremhævet, at kriterierne i matricen nu er delt op i nødvendige kriterier og jobbeskrivelse. Man skal leve op til de nødvendige kriterier for at blive vurderet som kvalificeret, mens jobbeskrivelsen afspejler instituttets forventninger til hvad en medarbejder kan efter deres stillingskategori.

Institutrådet gav herefter deres kommentarer til udkastet. I den forbindelse blev der fokuseret på, hvordan der sikres en reel ligestilling af forskning og forskningsbaseret undervisning, hvordan vi får den nye matrix implementeret og hvordan ligestillingsrelaterede problematikker og bias kan modvirkes i ansøgningsprocessen. Signe og Johan tager institutrådets inputs med i det videre arbejde med kvalifikationsmatricen, som forventes færdig sidst i september.

1. **Tids- og handlingsplaner for arbejdsmiljøet ved Institut for Statskundskab**

Signe præsenterede tids- og handlingsplanen for arbejdsmiljøet, som arbejdsmiljøgruppen har udarbejdet på baggrund af resultaterne fra APV'en og de opfølgende samtaler med de forskellige medarbejdergrupper.

Arbejdsmiljøgruppen har valgt at sætte fokus på følgende temaer og tiltag:

* Stress: Styrket langtidsplanlægning, hjælp til prioritering af opgaver fra sektionsleder, kursus i selvledelse og planlægning, sikring af fast medarbejderstab blandt de journalistiske mentorer, øget opmærksom på stabilitet i ansættelser og organisering i teams i forhold til undervisning af større obligatoriske fag.
* Krænkende adfærd: Kommunikation om at det ikke er accepteret samt tydeliggøre, hvilke handlemuligheder medarbejderen har, hvor de kan henvende sig med oplevelser, oplevelse af at sager bliver håndteret og medarbejderen bliver hjulpet.
* Arbejde på distancen mens vi sikrer et stimulerende arbejdsmiljø på instituttet: Sikre en balance mellem tilstedeværelse og mulighed for fordybelse ift. hjemmearbejde.
* Kommunikation: Flere mails fra IL - aktiv brug af SDUnet som kommunikationskanal.
* Eftersyn af arbejdsvilkår for instruktorerne.

Der er allerede flere af ovenstående initiativer som er sat i gang. På dette møde blev der præsenteret et første udkast til en beskrivelse af rammen for instruktorernes arbejde, hvorefter at institutrådets medlemmer kunne komme med deres indspark. På baggrund af institutrådets inputs tilrettes dokumentet, inden det sendes til orientering på næste møde.

1. **Evt.**

**Med venlig hilsen**
Signe Pihl-Thingvad

Institutleder

Institut for Statskundskab